Seun (17) sterf tydens skoolkamp | Maroela Media
ŉ 17-jarige leerder van die PW Botha-kollege in George het Vrydagaand tydens ŉ skooluitstappie verdrink.
Kapt. Malcolm Pojie, woordvoerder van die polisie, het gesê die seun was saam met ander leerders van die skool op ŉ leierskapskamp by ŉ oord in die Kammanassie-omgewing tussen Oudtshoorn en Uniondale toe die voorval gebeur het.
“Volgens die polisie se voorlopige inligting het die seun en nog ŉ leerder van die skool omstreeks 20:30 die aand gaan swem. Die seun het in die moeilikheid beland en hy het verdrink,” het Pojie gesê.
In reaksie op ŉ berig deur ŉ plaaslike koerant wat beweer die seun is in ŉ kritieke toestand na ŉ hospitaal gehaas en het eers later in die hospitaal gesterf, het Pojie gesê volgens sy inligting is die seun reeds by die oord dood.
Hy het gesê die polisie is besig met ŉ geregtelike doodsondersoek. Pojie kon teen Dinsdagmiddag nie die naam van die oorledene bevestig nie.